Folketing
2008-11-06

Jeg synes, debatten her viser, at der er en generel vilje til at gøre noget ved bandekriminaliteten, en opmærksomhed, som deles af alle Folketingets partier. Jeg gjorde i min tale rede for et væld af aktiviteter, som regeringen har stået for, og som regeringen er i gang med - en palet af forskellige forslag, som i den ene ende handler om strafskærpelser og fokus på politiets indsats og i den anden ende handler om forskellige kriminalpræventive tiltag, som jo har til formål at forhindre, at flere unge bliver kriminelle og medlemmer af bander. Jeg takker for opbakningen til det forslag til vedtagelse, som et flertal af Folketingets partier her har tilkendegivet, og glæder mig også til den videre debat. Vi har jo i øjeblikket en finanslovdebat, hvor der også er fokus på nogle af de her ting, hvilket betyder, at vi yderligere kan sætte turbo på den her problemstilling.